DA Den Europæiske Unions Tidende C 45/22

Appel iværksat den 4. december 2013 af Total Marketing Services, der er indtrådt i rettighederne for Total Raffinage Marketing til prøvelse af dom afsagt af Retten (Fjerde Afdeling) den 13. september 2013 i sag T-566/08, Total Raffinage Marketing mod Kommissionen

(Sag C-634/13 P)

2014/C 45/38

Processprog: fransk

Parter

Appellant: Total Marketing Services, der er indtrådt i rettighederne for Total Raffinage Marketing (ved avocats A. Vandencasteele, C. Lemaire og S. Naudin)

Den anden part i appelsagen: Europa-Kommissionen

Appellanten har nedlagt følgende påstande

— Den appellerede dom ophæves, idet Retten med urette har udelukket, at Total Marketing Services' (herefter »TMS«) deltagelse i overtrædelsen er ophørt efter den 12. maj 2004.

— Den appellerede dom ophæves, idet Retten med urette har udelukket, at der foreligger ubegrundet forskelsbehandling af nogen art mellem TMS og Repsol vedrørende varigheden af deres deltagelse i overtrædelsen.

— Den appellerede dom ophæves, idet Retten med urette har udelukket, at TMS' deltagelse i overtrædelsen var afbrudt mellem den 26. maj 2000 og den 27. juni 2001.

— Den appellerede dom ophæves, idet Retten har undladt at tage stilling til anbringendet om, at der ikke er foretaget en undersøgelse af beviserne for, at TMS har handlet konkurrencebetonet på markedet.

— Der træffes endelig afgørelse i sagen i medfør af artikel 61 i statutten for Den Europæiske Unions Domstol, og i denne forbindelse annulleres beslutningen, for så vidt som den vedrører TMS, og Domstolen nedsætter inden for rammerne af sin fulde prøvelsesret den bøde, der er pålagt TMS.

— Såfremt Domstolen ikke træffer endelig afgørelse i sagen, udsættes afgørelsen om sagens omkostninger, og sagen hjemvises til Retten til fornyet afgørelse i overensstemmelse med Domstolens dom.

— Endelig tilpligtes Kommissionen i medfør af procesreglementets artikel [184] at betale appellantens sagsomkostninger såvel for Retten som for Domstolen.

Anbringender og væsentligste argumenter

Appellanten har påberåbt sig fire anbringender til støtte for appellen.

Med det første anbringende har appellanten anført, at Retten har tilsidesat artikel 101 TEUF, reglerne for bevisførelse, princippet om uskyldsformodning og retssikkerhedsprincippet samt kravet om begrundelse, idet Retten har fastslået, at appellanten deltog i overtrædelsen mellem den 12. maj 2004 og den 28. april 2005 med den begrundelse, at appellanten ikke har godtgjort, at virksomheden har taget offentlig afstand fra kartellet i denne periode.

Med det andet anbringende, der er opdelt i to led, har sagsøgeren fremført, at Retten dels har tilsidesat ligebehandlingsprincippet og sin begrundelsespligt, dels at den har foretaget en urigtig gengivelse af dokumentbeviserne vedrørende de invitationer, som TMS og Repsol har modtaget, idet Retten har udelukket, at TMS på nogen måde trådte ud af kartellet efter mødet den 11.-12. maj 2004, men tiltrådte Repsols udtræden efter mødet den 3.-4. august 2004.

Med det tredje anbringende, der er opdelt i to led, har sagsøgeren anført, at Retten har tilsidesat artikel 101 TEUF, reglerne for bevisførelse, princippet om uskyldsformodning og retssikkerhedsprincippet samt kravet om begrundelse, idet Retten har fastslået, at TMS ikke afbrød sin deltagelse i overtrædelsen mellem den 26. maj 2000 og den 26. juni 2001 med den begrundelse, at virksomheden ikke har godtgjort, at den har taget offentlig afstand fra kartellet i denne periode.

Med det fjerde anbringende har appellanten endelig gjort gældende, at Retten har tilsidesat princippet om effektiv domstolsbeskyttelse, princippet om individualiserede straffe og sanktioner, samt begrundelsespligten, idet Retten uden efterprøvelse har forkastet anbringendet om, at der ikke er taget hensyn til beviserne for, at TMS har handlet konkurrencebetonet på markedet.